Knox u Sollecito mhux ħatja tal-qtil ta' Meredith Kercher
L-ogħla Qorti tal-Appelli fl-Italja dawwret il-verdett u qalet li Amanda Knox u Raffaele Sollecito mhumiex ħatja tal-qtil ta' Meredith Kercher. Għalhekk issa huma nħelsu għal kollox mis-sentenza preċedenti li kienu qatlu lill-istudentessa Ingliża fl-2007. Wara seba' snin ta' qrati, din id-deċiżjoni issa hija waħda finali. Kercher kienet instabet maqtula fl-appartament li kienet taqsam ma' waħda mill-akkużati Amanda Knox. Knox u Sollecito kienu nstabu ħatja ta' qtil volontarju tal-istudentessa Ingliża fl-2009. Sentejn wara kienu nħelsu biex imbagħad is-sena l-oħra, l-akkużi fil-konfronti tagħhom reġgħu nbdew minn qorti oħra. Huma dejjem sostnew li mhumiex ħatja u din id-deċiżjoni ġabet fi tmiemha battalja legali twila. Ir-raġunijiet għal dan il-verdett mistennija jinħarġu fi żmien 90 ġurnata. Amanda Knox qalet li tinsab kuntenta ħafna b'din is-sentenza. Semmiet kif Meredith kienet ħabiba tagħha u li kien ħaqqha l-ġid kollu tad-dinja f'din il-ħajja.